Ritratt fl-isfond: HSBC / Ritratti fiċ-ċrieki: Miguela Xuereb .td_uid_2_60728300d48d7_rand.td-a-rec-img{text-align:left}.td_uid_2_60728300d48d7_rand.td-a-rec-img img{margin:0 auto 0 0} Read in English . Il-Ministru fl-Uffiċċju tal-Prim Ministru Carmelo Abela u d-Deputat Nazzjonalista Jason Azzopardi ddiskutew l-allegazzjonijiet li għamel ilbieraħ id-Deputat Jason Azzopardi dwar il-Ministru Carmelo Abela meta implikah fl-attentat ta' serqa mill-HSBC fl-2010. Azzopardi qal li dak li għandu jgħid se jgħidu fil-qorti, filwaqt li l-Ministru baqa' jisħaq li din hi gidba malafamanti dwaru u li jrid inaddaf ismu minn dal-gideb. Dan qaluh fuq il-programm ta' Prof. Andrew Azzopardi fuq 103 Malta's Heart . Fost l-affarijiet li qal ilbieraħ, Azzopardi allega li Abela kien imwiegħed €300,000 minn din is-serqa. Il-Ministru rreaġixxa billi fetaħ libell lil Jason Azzopardi u ħa wkoll affidavit bil-ġurament. "Li għandi ngħid se ngħidu fil-qorti" – Azzopardi Jason Azzopardi beda l-intervent tiegħu billi qal li jrid jagħmel tliet punti: Li mhu se jżid xejn ma' dak li diġà qal Li dak li għandu xi jgħid se jgħidu fil-qorti Li dak li qal ilbieraħ kien diġà fid-dominju pubbliku. Huwa kkritika l-mod kif il-Ministru Carmelo Abela nqeda b'kummenti fuq il-ħajja personali ta' Azzopardi biex jirribatti dak li hu allega fuqu. Qal li kulma nafu fuq dal-każ hu li l-Imħallef Consuelo Scerri Herrera rrekużat ruħha għax tat kredibbiltà lix-xhieda ta' Vince Muscat il-Koħħu, li kien involut fis-serqa tal-HSBC u li qal fil-qorti li jista' jsemmi Ministru preżenti fil-Kabinett li kien involut f'dan ir-reat. Hu talab lill-Imħallef tirrekuża ruħha minħabba l-kunflitt ta' interess, billi ħuha José Herrera huwa Ministru fil-Kabinett. Apparti minn hekk, il-Prim Ministru ma tkellimx fuq dal-każ, u m'għamel xejn, qal Azzopardi. Aqra aktar L-Imħallef Scerri Herrera tirrikuża ruħha fuq il-każ tal-HSBC Il-PM kien talab lill-Kummissarju tal-Pulizija jinvestiga l-allegazzjonijiet tal-Koħħu, iżda l-Kummissarju kien qallu li l-Koħħu ma jridx isemmi ismijiet. X'kien qal il-PM? Il-PM jgħid li l-Koħħu ma jridx jgħid min hu l-Ministru li semma "Il-logħob u l-gideb ta' Azzopardi jrid jieqaf" – Abela Min-naħa tiegħu, il-Ministru Carmelo Abela sostna li jeħtieġ li Jason Azzopardi jieqaf jigdeb u jivvinta dwaru. Qal li hu ħa azzjoni legali immedjata għax "il-poplu diżgustat bil-logħob u l-gideb ta' Jason Azzopardi." Saħaq li hu jrid inaddaf ismu għax mhuwiex ħati ta' dak li qed jallega Azzopardi dwaru. Mistoqsi jekk offriex ir-riżenja tiegħu lill-Prim Ministru sakemm inaddaf ismu, il-Ministru qal li lill-PM infurmah bl-azzjoni legali li ħa, iżda m'offriex ir-riżenja. Huwa ma qabilx li għax xi ħadd jivvinta "gidba" dwaru, għandu jirriżenja. Il-Ministru akkuża lil Jason Azzopardi li hu "f'konfoffa mal-kriminali," billi filli jgħid li jrid bil-privileġġ parlamentari u filli jgħid li jrid fil-qorti bħala avukat. Saħaq li meta toħroġ il-verità, Jason Azzopardi se jkollu jirriżenja. Mill-programm… Bonġu u merħba għal dan il-blogg. Fl-10am Prof. Andrew Azzopardi se jiddiskuti mal-Ministru Carmelo Abela u d-Deputat Jason Azzopardi l-allegazzjonijiet li għamel Azzopardi fuq Abela lbieraħ. Aħna se naġġornawkom b'dak li qed jingħad fil-programm fuq 103 . Il-programm jibda issa. L-ewwel mistieden hu Jason Azzopardi . Prof. Azzopardi jikkummenta fuq kif Azzopardi m'għamilx dawn l-allegazzjonijiet bil-privileġġ parlamentari. Jistaqsih, "Kemm int konvint li dan hu veru?" Azzopardi jgħid li ma qal xejn li ma kienx diġà fid-dominju pubbliku. Jgħid li mhux se jżid ma' li qal, dak li għandu jgħid se jgħidu fil-qorti. "Ministru li uża s-sitwazzjoni personali tiegħi bil-qerq…" jgħid Azzopardi billi Abela semma l-ħajja personali tad-Deputat Nazzjonalista. Id-Deputat isemmi wkoll kif Abela kien uża l-fondi pubbliċi b'qerq għal xi xogħlijiet f'daru. Hu fakkar lin-nies f'dal-fatt u mbagħad il-Ministru rribatta billi semma affarijiet personali f'ħajjet Azzopardi. Id-Deputat Nazzjonalista mbagħad irribatta billi qal li minkejja li Abela qed jgħajru bil-qabar ta' Kristu, aħjar hekk "milli nkun kompliċi fil-hold-up tal-HSBC." L-MP isemmi protest ġudizzjarju li kien tressaq kontra l-Prim Ministru – persuna qalet bil-miktub li hemm Ministru preżenti involut f'reat maġġuri. S'issa ma sar xejn fuq dal-protest. "Sa dil-ġimgħa stess Imħallef irrekużat ruħha għax tat kredibbiltà lix-xhud li qed isemmi Ministru preżenti," jgħid Azzopardi fuq l-Imħallef Consuelo Scerri Herrera. Hi rrekużat ruħha wara talba ta' Vince Muscat il-Koħħu billi ħuha huwa l-Ministru José Herrera. Il-Koħħu qal li l-Ministru li qed isemmi hu mhuwiex Herrera imma xorta hemm kunflitt ta' interess. Aqra fuq il-każ hawn. "Infetaħ libell. Tajjeb, anke Keith Schembri kien fetaħ libell kontra Simon Busuttil. Imbagħad kellu jwaqqgħu." Tagħrif fuq il-każ imsemmi hawn. Dr Azzopardi jgħid li l-kritika m'għandhiex tkun fuq aspetti personali. "Ilni nilqa' u nisma' gideb u spinjaturi u ma nwiġibx… imma l- Ministru Abela li nstab ħati li abbuża minn flus pubbliċi għall-gwadann personali , ma ċaħadx, li fl-2015 uża ħaddiema tal-Gvern għal xogħlijiet f'daru. Jekk mhux hold-up ta' bank, dan delitt li uffiċjal pubbliku jagħmel użu minn fondi pubbliċi." Azzopardi jinsisti li m'hemm xejn milli qal ilbieraħ fuq Abela li ma kienx fid-dominju pubbliku. "Dak li għamilt ilbieraħ biex naraw kif f'dal-pajjiż hemm allegazzjonijiet serji ħafna li s'issa nafu li mhux il-Ministru José Herrera. S'hemm nafu. Il-Prim Ministru ma jagħmel xejn." "Il-poplu diżgustat bil-logħob u l-gideb ta' Jason Azzopardi. Jien niċħad kategorikament dawn l-allegazzjonijiet malafamanti u giddieba," jiddikjara l-Ministru. Jgħid li mar il-qorti biex juri kemm m'għandux x'jaħbi. "Ma kkwotax li jien ċħadt kategorikament l-allegazzjoni l-oħra li għamel. Fil-Parlament tkellimt u poġġejt fuq il-mejda tal-Kamra l-irċevuti kollha marbutin mal-każ," jgħid il-Ministru. Il-Ministru jinsisti, "Il-logħob maħmuġ u giddieb ta' Jason Azzopardi jrid jieqaf. Għalhekk għamilt li għamilt." Il-Ministru jallega li Azzopardi huwa "f'konfoffa mal-kriminali" billi filli juża l-privileġġ parlamentari u filli jikkonfoffa mal-kriminali fil-qorti. Prof. Andrew Azzopardi jistaqsi jekk Abela ddiskutiex mal-Ministru Edward Zammit Lewis u ma' Glenn Bedingfield biex dawn ma jattendux il-laqgħa li fiha ġie diskuss ir-rapport tal-Kummissarju għall-Istandards fuq il-Ministru Abela, il-Ministru kien evażiv fit-tweġiba tiegħu. Tagħrif fuq il-każ hawn. Mistoqsi offriex ir-riżenja tiegħu lill-Prim Ministru, il-Ministru Abela qal li hu infurmah bil-passi li se jieħu biex jiddefendi ismu. "Kieku ngħid li Prof. Azzopardi huwa traffikant tad-droga, titlaq mill-Università u tieqaf tippreżenta fuq ir-radju għax għamilt gidba malafamanti fuqek? Ħadt il-passi minnufih." "Mhu se nħalli lil ħadd iħammeġ ismi." Il-Ministru qal li Jason Azzopardi għandu jirriżenja mill-kariga tiegħu meta jsir il-ġudizzju fuq dawn l-allegazzjonijiet. L-intervista ma' Dr Jason Azzopardi u mal-Ministru Carmelo Abela tintemm hawn. Il-programm ta' Prof. Azzopardi jkompli. Grazzi talli segwejtuna. Komplu isimgħu 103 ! Sephora Francalanza Minn fejn beda dan kollu? Il-battibekk beda meta Azzopardi lbieraħ fuq Facebook xerred artiklu li jgħid li l-Ministru nbnietlu l-veranda tal-bejt mill-ħaddiema pubbliċi. Azzopardi staqsa kif ma ttiħdux passi kriminali kontra l-Ministru fuq hekk, b'referenza għall-aħbar li se jittieħdu passi kriminali kontra d-Deputat Toni Bezzina fuq xi tibjid f'każin fiż-Żurrieq. Meta Abela kiteb fuq Facebook bi tweġiba għal dak li qal Azzopardi, id-Deputat Nazzjonalista rribatta billi qal li minkejja li Abela qed jgħajru bil-qabar ta' Kristu, aħjar hekk "milli nkun kompliċi fil-hold-up tal-HSBC." Azzopardi kompla billi allega li Abela kien kompliċi billi ta filmat ta' ġol-bank u ċwievet foloz, li kien imwiegħed €300,000 mis-serqa, u anke li kien kompliċi f'attentat ta' qtil fejn ġew sparati 67 tir. Apparti hekk, Azzopardi allega li Abela kien involut f'telefonati biex ikunu mhedda xhieda ta' hold-up, u anke telefonati fuq Signal mill-mandant. Meta seħħet is-serqa, Abela kien maniġer fl-HSBC. Qaluli li l-Ministru Carmelo Abela illum kiteb fil-konfront tieghi, minghalih jghajjarni bil-"qabar ta' Kristu" u b' "… Posted by Jason Azzopardi on Friday, April 9, 2021 Il-Ministru sejjaħ l-allegazzjonijiet ta' Azzopardi "gideb malafamanti u moqżież." Huwa mbagħad fetaħ libell lil Jason Azzopardi permezz tal-Avukat Pawlu Lia. Fil-Qorti llejla għadni kif ippreżentajt libell kontra Jason Azzopardi u ħadt affidavit bil-ġurament, wara l-gideb li qal dwari. Posted by Carmelo Abela on Friday, April 9, 2021 Is-serqa F'Ottubru, it-Times kienet irrappurtat li l-Koħħu qal lill-Pulizija li xi politiku għadda filmat ta' ġol-bank lill-ħallelin. Muscat irrefera għal dil-persuna mal-Pulizija bħala "number 1." Qalilhom li l-filmat seta' għaddihulhom dan in-"number 1" jew persuna oħra viċin din, "number 2," jew it-tnejn li huma f'daqqa. Skont il-Koħħu, l-ewwel persuna kellha tieħu miljun u t-tieni kellha tieħu €300,000 minn din is-serqa. Is-sitta l-oħra kellhom jieħdu miljun kull wieħed tal-involviment tagħhom. Il-Ministru jisfida lill-Koħħu Newsbook.com.mt kien staqsa lill-Ministru jekk jistax ikun hu l-Ministru li jinsab fil-Kabinett bħalissa li Vince Muscat magħruf bħala l-Koħħu implika li għen lill-kriminali f'xi ħaġa kbira li seħħet 10 snin ilu. L-implikazzjoni hi li din kienet l-attentat ta' serqa mill-kwartieri ġenerali tal-HSBC. Il-Ministru Carmelo Abela kategorikament ċaħad li hu l-Ministru msemmi minn Vince Muscat u sfida lill-Koħħu biex jgħid min hu dan il-Ministru. Il-Koħħu qal dan hu u jixhed fil-kumpilazzjoni kontra l-aħwa Alfred u George Degiorgio dwar l-assassinju ta' Daphne Caruana Galizia, meta kien qed jagħmillu kontroeżami d-Deputat Nazzjonalista u Avukat Jason Azzopardi. Fi żmien is-serqa, il-Ministru Abela kien maniġer fl-istess bank, u għalhekk qamet spekulazzjoni dwaru, iżda hu ċaħad għal darba darbtejn li hu l-Ministru kkonċernat. Iċ-ċaħda tal-Ministru Filmat: Il-Ministru Abela jisfida lill-Koħħu biex jgħid min hu l-Ministru li semma .td_uid_3_60728300d4bd6_rand.td-a-rec-img{text-align:left}.td_uid_3_60728300d4bd6_rand.td-a-rec-img img{margin:0 auto 0 0}